**AIŠKINAMASIS RAŠTAS**

**PRIE KLAIPĖDOS MIESTO SAVIVALDYBĖS TARYBOS SPRENDIMO „DĖL KLAIPĖDOS MIESTO SAVIVALDYBĖS TARYBOS 2011 M. SPALIO 27 D. SPRENDIMO NR. T2-331 „DĖL PREKYBOS IR PASLAUGŲ TEIKIMO KLAIPĖDOS MIESTO VIEŠOSIOSE VIETOSE VIETINĖS RINKLIAVOS NUOSTATŲ IR PREKYBOS IR PASLAUGŲ TEIKIMO KLAIPĖDOS MIESTO VIEŠOSIOSE VIETOSE TVARKOS APRAŠO PATVIRTINIMO“ PAKEITIMO“**

**1. Sprendimo projekto esmė, tikslai ir uždaviniai.**

 Sprendimo projektu siūlome pakeisti Prekybos ir paslaugų teikimo Klaipėdos miesto viešosiose vietose vietinės rinkliavos nuostatus (toliau – Nuostatai) ir nustatyti atskirai vietinę rinkliavą už leidimų prekiauti gėlėmisšvenčių ir atmintinų dienų proga išdavimą, už leidimų prekiauti ir teikti paslaugas teritorijoje Melnragėje, prie statinio Vėtros g. 8, Klaipėdoje, išdavimą, už leidimų teikti dviračių ir kitų bevariklių transporto priemonių nuomos, dviračių mainų ar dalijimosi sistemos paslaugą išdavimą bei atlikti kai kurių Nuostatų punktų patikslinimus.

 **2. Projekto rengimo priežastys ir kuo remiantis parengtas sprendimo projektas.**

2.1. *Dėl vietinės rinkliavos už leidimų prekiauti gėlėmis**švenčių ir atmintinų dienų proga išdavimą nustatymo.*

Klaipėdos miesto savivaldybės viešųjų vietų prekiauti ir teikti paslaugas nuo (iš) laikinųjų įrenginių išdėstymo adresų sąrašo, patvirtinto Klaipėdos miesto savivaldybės administracijos direktoriaus 2015 m. gruodžio 15 d. įsakymu Nr. AD1-3685, 14 punkte numatyta 31 vietaprekiauti gėlėmis švenčių ir atmintinų dienų proga: Tarptautinę moters dieną (kovo 8‑ąją), Tarptautinę darbininkų dieną (gegužės 1-ąją), Motinos dieną (pirmąjį gegužės sekmadienį), Tėvo dieną (pirmąjį birželio sekmadienį), Mokslo žinių dieną (rugsėjo 1-ąją), Tarptautinę mokytojų dieną (spalio 5-ąją), Visų Šventųjų dieną (lapkričio 1-ąją). Vietinė rinkliava už leidimo prekiauti gėlėmisšvenčių ir atmintinų dienų proga išdavimą atskirai nebuvo nustatyta ir buvo taikoma vietinė rinkliava už prekybą nuo (iš) laikinų įrenginių. Šiuo metu nustatytas vietinės rinkliavos dydis prekybos vietai iki 4,00 m2 ploto nuo (iš) laikinų įrenginių – 29 Eur/mėn., t.y. 0,9 – 1,0 Eur/d.

 Pastaruoju metu ženkliai padidėjo prekybininkų, pageidaujančių prekiauti gėlėmis švenčių ir atmintinų dienų proga Klaipėdos miesto viešosiose vietose. Prašymų prekiauti gėlėmis viešosiose vietose gaunama žymiai daugiau, nei yra patvirtinta prekybos vietų (daugiau nei po 2 prašymus į vieną vietą). Prekybininkams siūlome prekiauti gėlėmis miesto turguose, kur yra pakankamai laisvų vietų, tačiau jie atsisako. Pažymėtina, kad analogiškai prekybai gėlėmis kapinių prieigose, kurias administruoja UAB „Senasis turgus“, Visų Šventųjų dieną taikomas 7,20 Eur/d. mokestis. Atitinkamas mokestis už prekybą gėlėmis taikomas ir UAB „Senasis turgus“ bei UAB „Naujasis turgus“ teritorijoje šventinėmis dienomis. Didinti prekybos vietas Klaipėdos miesto viešosiose vietose netikslinga, nes smulkieji verslininkai Klaipėdos miesto įvairiose vietose vykdo prekybą gėlėmis prekybinėse patalpose.

 Atsižvelgiant į aukščiau išdėstytą bei į tai, kad Nuostatų 3.1.7. punkte nustatyta vietinė rinkliava už prekybą masinių renginių, švenčių metu ir pan. 7,20 Eur/d., siekiant sureguliuoti paklausą ir pasiūlą, siūlome nustatyti atskirą vietinės rinkliavos dydį prekybai gėlėmis švenčių ir atmintinų dienų proga – 7,20 Eur/d.

 2.2. *Dėl vietinės rinkliavos už leidimų prekiauti ir teikti paslaugas teritorijoje Melnragėje, prie statinio Vėtros g. 8, Klaipėdoje išdavimą nustatymo.*

 Klaipėdos miesto savivaldybės administracija organizavo konkursą prekybos ir paslaugų teikimo vietoms Klaipėdos miesto paplūdimiuose planavimo dokumentuose nustatytose zonose ir teritorijose įrengti, kuris įvyko 2017 m. vasario mėn. Konkursas buvo organizuotas prekiauti ir teikti paslaugas ne tik 9 zonose Melnragės ir Girulių paplūdimiuose, bet ir į naujai suplanuotoje prekybos ir paslaugų teikimo teritorijoje Melnragėje, prie pastato Vėtros g. 8, Klaipėdoje. Atsižvelgiant į tai, kad planuojama veikla šalia Melnragės – Girulių paplūdimių, kur už leidimų prekiauti ir teikti paslaugas išdavimą nustatyta 2,9 Eur/mėn. už vieną m2 prekybos ar paslaugų teikimo plotą, siūlome už leidimų prekiauti ir teikti paslaugas teritorijoje Melnragėje, prie pastato Vėtros g. 8, Klaipėdoje, nustatyti 2,9 Eur/mėn. už vieną m2 prekybos ar paslaugų teikimo plotą.

 2.3. *Dėl vietinės rinkliavos už leidimų teikti dviračių ir kitų bevariklių transporto priemonių nuomos, dviračių mainų ar dalijimosi sistemos paslaugas išdavimą nustatymo.*

 Klaipėdos miesto savivaldybės administracija gavo juridinio asmens pasiūlymą teikti automobilių ir dviračių mainų/dalijimosi paslaugą. Tai automobilių ir dviračių nuomos būdas, kai asmenys transporto priemones nuomoja ir naudoja trumpais laiko periodais. Juridinis asmuo, kaip papildymą automobilių mainų paslaugai, siūlo teikti Klaipėdos mieste ir dviračių mainų paslaugą, siekiant sudaryti didesnę pasirinkimo laisvę tarp norimo būdo keliauti mieste ir jo prieigose. Ši paslauga užtikrina greitą ir patogų judėjimą mieste. Dviračių mainų sistema – tai viena iš viešojo transporto sudedamųjų dalių, nes sudaroma galimybė pasiekti kelionės tikslą, naudojant ekologišką transporto priemonę, ir ją palikti bet kurioje numatytoje dviračių mainų sistemos punkto stotelėje.

 Skatinant, kad žmonės daugiau judėtų, persėstų iš automobilių ant dviračių ir kitų bevariklių transporto priemonių, būtina plėsti šių priemonių nuomos paslaugas bei dviračių mainų ar dalijimosi sistemą Klaipėdos mieste.

 Pagal Lietuvos Respublikos bevariklio transporto įstatymo 2 str. – *„bevariklio transporto priemonė – transporto priemonė, varoma žmogaus (paties vairuotojo arba kartu važiuojančių keleivių) raumenų jėga“.* Minėto įstatymo 3 str.nustatyta, kad *„bevariklis transportas yra ir susisiekimo, ir aktyvaus poilsio būdas, todėl skatintinas kaip rekreacijos ir turizmo forma.“*

 Pagal gautą juridinio asmens kaštų skaičiavimą, įvertinę teikiamos paslaugos veiklos ir darbo užmokesčio sąnaudas, dviračių mainų sistemos diegimas ir jos palaikymo paslauga nėra pelninga ir patraukli vystyti verslininkams, tačiau siekiama kompleksiškai teikti automobilių ir dviračių mainų/dalijimosi paslaugą. Atsižvelgiant į tai, siūlome nustatyti vietinę rinkliavą už leidimo teikti dviračių ir kitų bevariklių transporto priemonių nuomos bei dviračių mainų ar dalijimosi sistemos paslaugą išdavimą: kai paslaugos teikimo užimamas plotas iki 15,00 m2 - 10 Eur/mėn., kai užimamas plotas didesnis kaip 15,00 m2 -10 Eur/mėn. ir už kiekvieną papildomą m2 paslaugų teikimo plotą pridedama po 1,7 Eur/mėn.

 2.4. Šiuo metu galiojančiuose Nuostatuose nustatyta vietinė rinkliava už leidimų prekiauti ir teikti paslaugas masinių renginių, švenčių, reklaminių akcijų metu išdavimą. Atsižvelgiant į tai, kad už leidimų prekiauti ir teikti paslaugas Jūros šventės ir miesto jubiliejinių bei istorinių sukakčių paminėjimo švenčių metu renginių teritorijoje išdavimą nustatyta atskira rinkliava (Nuostatų 4 punktas), siūlome patikslinti Nuostatų 3.1.7 – 3.1.9 ir 3.2.2.4 papunkčius ir papildyti nuostata *„išskyrus prekybą (paslaugų teikimą) Jūros šventės ir miesto jubiliejinių bei istorinių sukakčių paminėjimo švenčių metu renginių teritorijoje“.*

Sprendimo projektas parengtas vadovaujantis Lietuvos Respublikos vietos savivaldos ir Lietuvos Respublikos rinkliavų įstatymų nuostatomis.

 **3. Kokių rezultatų laukiama.**

Patvirtinus naujus vietinės rinkliavos dydžius už leidimų prekiauti gėlėmis švenčių ir atmintinų dienų proga Klaipėdos miesto viešosiose vietose išdavimą, tikimasi, kas bus sureguliuota rinka, mokestis už prekybą švenčių ir atmintinų dienų proga bus prilygintas prekybai turguose, daugiau surenkama lėšų į savivaldybės biudžetą. Patvirtinus naujus vietinės rinkliavos dydžius už dviračių ir kitų bevariklių transporto priemonių nuomos bei dviračių mainų/dalijimosi sistemos teikiamas paslaugas, bus išduodami leidimai teikti Klaipėdos mieste naują paslaugą, skatinančią aktyvų poilsio būdą bei ekologišką susisiekimą. Patikslinus kai kuriuos Nuostatų punktus, taps aiškesnis leidimų išdavimo reglamentavimas ir vietinės rinkliavos taikymas.

  **4. Sprendimo projekto rengimo metu gauti specialistų vertinimai.**

 Sprendimo projektas derintas su Mokesčių, Teisės skyrių specialistais, neigiamų vertinimų negauta.

 **5**. **Išlaidų sąmatos, skaičiavimai, reikalingi pagrindimai ir paaiškinimai.**

Administracija 2015 m. prekiauti gėlėmis švenčių ir atmintinų dienų proga iš viso išdavė 70 leidimų, surinkta 163 Eur vietinės rinkliavos pajamų, 2016 m. išduoti 89 leidimai, surinkta 182 Eur vietinės rinkliavos pajamų. Padidinus vietinę rinkliavą planuojama per metus iš šios prekybos surinkti apie 1152 Eur (7,2 Eur x 2 d. x apie 80 leidimų) vietinės rinkliavos pajamų.

 Vidutinis vienos prekybos ir paslaugų teikimo Melnragės ir Girulių paplūdimiuose zonos plotas 2016 m. sudarė apie 120 m2 , per metus surinkta 9,4 tūkst. Eur (sezoninė prekyba) vietinės rinkliavos pajamų. Papildžius Nuostatus vietine rinkliava už leidimų prekiauti ir teikti paslaugas teritorijoje Melnragėje, prie statinio Vėtros g. 8, Klaipėdoje, išdavimą, papildomai bus gauta apie 4,2 tūkst. Eur (120 m2 x 2,9 Eur x 12 mėn.) per metus vietinės rinkliavos pajamų.

 Skaičiuojama, kad Klaipėdos mieste gali būti įrengta daugiau nei 15 dviračių mainų ar dalijimosi stotelių, veiklą vykdytų gegužės – spalio mėn., tai būtų papildomai gauta apie 750 Eur (15 vnt.x 10,0 Eur x 5 mėn.) per sezoną vietinės rinkliavos pajamų.

 **6. Lėšų poreikis sprendimo įgyvendinimui.**

 Nėra.

 **7. Galimos teigiamos ar neigiamos sprendimo priėmimo pasekmės.**

 Teigiamos pasekmės – daugiau surenkama vietinės rinkliavos pajamų, teikiama nauja paslaugos rūšis mieste, aiškesnis leidimų išdavimo reglamentavimas.

 Neigiamos pasekmės – smulkiesiems verslininkams didesnė vietinė rinkliava už prekybą gėlėmis švenčių ir atmintinų dienų proga, kitų pasekmių nenumatoma.

 PRIDEDAMA:

1. Teisės akto projekto antikorupcinio vertinimo pažyma, 5 lapai;
2. Juridinio asmens pateiktas siūlymas teikti dviračių dalijimosi paslaugas, 2 lapai.

Licencijų, leidimų ir vartotojų teisių apsaugos skyriaus vedėja Jolanta Uptienė